Prețul unei călătorii cu mijloacele de transport în comun ar putea crește de la 1,3 la 2 lei, iar un abonament general ar putea urca de la 50 la 75 de lei.

Directorul general al RATB, Vincențiu Daniel Antonescu, solicită majorarea pe motiv că astfel regia ar putea „ieși din impasul cu ANAF”, potrivit Agerpres.

Conturile RATB au fost blocate de ANAF din cauza unei datorii de 272 de milioane de lei, care a fost eșalonată pe cinci ani, iar veniturile obținute din majorarea tarifelor, estimate la 4,2 milioane de lei lunar, ar acoperi exact rata lunară către ANAF.

Reprezentanții RATB susțin că majorarea tarifelor nu ar fi însă singura măsură pentru salvarea regiei de transport.

„Am solicitat, de asemenea, acordarea gratuității doar pentru pensionarii a căror pensie nu depășește 1.500 lei și numai în anumite intervale orare. Pensionarii vor circula contra cost în intervalele 8.00-10.00 și 17.00-19.00, și gratuit între 10.00 și 17.00″, a spus directorul general al RATB, Vincențiu Daniel Antonescu.